Կալում Հադսոն-Օդոի

**Կալում Հադսոն-Օդոի** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Չելսիի և Անգլիայի ազգային հավաքականի կազմում։ Խաղում է հարձակվողական կիսապաշտպանի և վինգերի դիրքում։

## Ակումբային կարիերա
### Չելսի
Հադսոն-Օդոին Չելսիի ակադեմիայի սան է։ Ակումբի երիտասարդական թիմերի կազմում նա երկու անգամ հաղթեց Անգլիայի երիտասարդական գավաթը և մեկ անգամ՝ Մ18 Պրեմիեր Լիգան։ 2017 թվականի դեկտեմբերի 20-ին Հադսոն-Օդոին առաջին անգամ հայտավորվեց Չելսիի առաջին թիմ՝ Անգլիայի լիգայի գավաթի Բորմուտի դեմ խաղի համար, սակայն այդպես էլ խաղադաշտ դուրս չեկավ։ Իր պրոֆեսիոնալ դեբյուտը նշեց 2018 թվականի հունվարի 28-ին՝ փոխարինելով Պեդրոյին Անգլիայի գավաթի Նյուքասլ Յունայթեդի դեմ խաղում։ Առաջին հանդիպումը Պրեմիեր Լիգայում անցկացրեց հունվարի 31-ին՝ փոխարինելով Դավիդե Ձապակոստային Բորմուտի դեմ խաղում։ 2017-18 մրցաշրջանում Հադսոն-Օդոին անցկացրեց 4 հանդիպում։

2018-19 մրցաշրջանում նորանշանակ մարզիչ Մաուրիցիո Սարիի գլխավորությամբ Հադսոն-Օդոին տեղափոխվեց Չելսիի առաջին թիմ՝ ստանալով 20 համարի մարզաշապիկը։ 2018 թվականի օգոստոսի 5-ին նա մասնակցեց Անգլիայի սուպերգավաթի Մանչեսթեր Սիթիի դեմ խաղին, սակայն Չելսին պարտվեց 2-0 հաշվով։ Առաջին հանդիպումը եվրոպական առաջնություններում անցկացրեց հոկտեմբերի 25-ին՝ Եվրոպայի Լիգայի խմբային փուլի ԲԱՏԷ Բորիսովի դեմ խաղում։ Իր առաջին գոլը պրոֆեսիոնալ կարիերայում խփեց նոյեմբերի 29-ին՝ Եվրոպայի Լիգայի ՊԱՕԿ-ի դեմ խաղում՝ այս խաղում դառնալով նաև գոլային փոխանցման հեղինակ։ 2019 թվականի հունվարի 5-ին Հադսոն-Օդոին 2 գոլային փոխանցում տվեց Անգլիայի գավաթի Նոթինգհեմ Ֆորեստի դեմ խաղում։ Փետրվարի 24-ին նա փոխարինեց Պեդրոյին Անգլիայի լիգայի գավաթի եզրափակչի Մանչեսթեր Սիթիի դեմ հանդիպմանը, սակայն Չելսին պարտվեց հետխաղյա 11-մետրանոցների հարվածաշարում։ Մարտի 14-ին անգլիացին գոլի և գոլային փոխանցման հեղինակ դարձավ Եվրոպայի Լիգայի 1/8 եզրափակչի Դինամո Կիևի դեմ խաղում։ Չելսիի մեկնարկային կազմում Պրեմիեր Լիգայում Հադսոն Օդոին առաջին անգամ խաղադաշտ դուրս եկավ ապրիլի 3-ին՝ Բրայթոնի դեմ խաղում։ Ապրիլի 22-ին՝ Բարնլիի դեմ խաղում նա ստացավ գարշապարի վնասվածք՝ բաց թողելով 5 ամիս։ 2018-19 մրցաշրջանում Հադսոն Օդոին անցկացրեց 24 հանդիպում՝ դառնալով 5 գոլի ու 5 գոլային փոխանցման հեղինակ և ճանաչվելով թիմի տարվա լավագույն երիտասարդ ֆուտբոլիստ, իսկ Չելսին հաղթեց Եվրոպայի Լիգան։

2019 թվականի սեպտեմբերի 20-ին Հադսոն-Օդոին երկարաձգեց իր պայմանագիրը Չելսիի հետ մինչև 2024 թվականը։ Վնասվածքից վերադառնալուց հետո Հադսոն-Օդոին առաջին անգամ խաղադաշտ դուրս եկավ 2019 թվականի սեպտեմբերի 25-ին՝ Անգլիայի լիգայի գավաթի Գրիմսբի Թաունի դեմ խաղում՝ այս խաղում դառնալով գոլի հեղինակ։

## Միջազգային կարիերա
Հադսոն-Օդոին իրավասու էր ներկայացնել Անգլիան և Գանան միջազգային ասպարեզում, և հանդես է եկել Անգլիայի տարբեր տարիքային երիտասարդական հավաքականներում։ Անգլիայի Մ17 հավաքականի կազմում նա 2017 թվականի մայիսին մասնակցեց Եվրոպայի առաջնությանը՝ անցկացրած 6 հանդիպումներում դառնալով 3 գոլի ու 2 գոլային փոխանցման հեղինակ և ընդգրկվելով մրցաշարի խորհրդանշական հավաքականում։ Անգլիան հասավ մրցաշարի եզրափակիչ, որտեղ հետխաղյա 11-մետրանոցների հարվածաշարում պարտվեց Իսպանիային։ Հոկտեմբերին Հադսոն-Օդոին մասնակցեց աշխարհի մինչև 17 տարեկանների առաջնությանը՝ դառնալով 1 գոլի և 2 գոլային փոխանցման հեղինակ անցկացրած 7 խաղերում և օգնելով Անգլիային հաղթել առաջնությունը։

Անգլիայի ազգային հավաքական Հադսոն-Օդոին առաջին անգամ հրավիրվեց 2019 թվականի մարտին՝ Չեխիայի և Չեռնոգորիայի դեմ խաղերի համար։ Իր դեբյուտը ազգային հավաքականում նշեց մարտի 22-ին՝ փոխարինելով Ռահիմ Ստերլինգին Չեխիայի դեմ խաղում։ Առաջին հանդիպումը հավաքականի մեկնարկային կազմում անցկացրեց մարտի 25-ին՝ Չեռնոգորիայի դեմ խաղում՝ այս խաղում դառնալով գոլային փոխանցման հեղինակ։

## Կարիերայի վիճակագրություն
### Ակումբային վիճակագրություն
*2019 թվականի հոկտեմբերի 7-ի դրությամբ*

### Միջազգային վիճակագրություն
*2019 թվականի հոկտեմբերի 7-ի դրությամբ*

## Նվաճումներ
### Ակումբային
**Չելսի**

* Անգլիայի երիտասարդական գավաթ. 2016–17, 2017–18
*Պրեմիեր Լիգա Մ18. 2016–17
*Անգլիայի լիգայի գավաթ. երկրորդ տեղ. 2018–19
* ՈՒԵՖԱ Եվրոպայի Լիգա. 2018–19

### Միջազգային
**Անգլիա Մ17**

* ՖԻՖԱ աշխարհի Մ17 առաջնություն. 2017
*ՈՒԵՖԱ Եվրոպայի Մ17 առաջնություն. երկրորդ տեղ. 2017

### Անհատական
* ՈՒԵՖԱ Եվրոպայի Մ17 առաջնության խորհրդանշական հավաքական. 2017
* Չելսիի տարվա լավագույն երիտասարդ ֆուտբոլիստ. 2018–19

## Ծանոթագրություններ

## Արտաքին հղումներ
* Հադսոն-Օդոիի պաշտոնական Տվիտերի էջը
* Հադսոն-Օդոիի պաշտոնական Ինստագրամի էջը
* Հադսոն-Օդոին transfermarkt-ում
* Հադսոն-Օդոին soccerbase.com-ում
* Հադսոն-Օդոին WhoScored.com կայքում
* Հադսոն-Օդոին Չելսիի պաշտոնական կայքում
* Հադսոն-Օդոին Պրեմիեր Լիգայի պաշտոնական կայքում
* Հադսոն-Օդոին ՈՒԵՖԱ-ի պաշտոնական կայքում
* Հադսոն-Օդոին ՖԻՖԱ-ի պաշտոնական կայքում 

Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Բայեր Լևերկուզենի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Գանացի ֆուտբոլիստներ
Կատեգորիա:Նոթինգհեմ Ֆորեստի ֆուտբոլիստներ
Կատեգորիա:Չելսիի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ